SAWAD บวกกว่า 3% โบรกฯ ประสานเสียงเชียร์ “ซื้อ”ชูเป้าสูงสุด 53 บ.
SAWAD ณ เวลา 11.56 น. ราคาอยู่ที่ 41.75 บาท บวก 1.25 บาท หรือ 3.09% สูงสุดที่ 41.75 บาท ต่ำสุดที่ 40.75 บาท มูลค่าซื้อขายที่ 183.15 ล้านบาท ขณะที่ดัชนีตลาดหุ้นไทยโดยรวมบวก 1.03% โดยบล.ซีไอเอ็มบี และบล.บัวหลวงแนะนำซื้อ
7 เม.ย. 2558

ผู้สื่อข่าวรายงานว่า ราคาหุ้นบริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ณ เวลา 11.56 น. ราคาอยู่ที่ 41.75 บาท บวก 1.25 บาท หรือ 3.09% สูงสุดที่ 41.75 บาท ต่ำสุดที่ 40.75 บาท มูลค่าซื้อขายที่ 183.15 ล้านบาท ขณะที่ดัชนีตลาดหุ้นไทยโดยรวมบวก 1.03%
 
 
บล.ซีไอเอ็มบี ระบุในบทวิเคราะห์ (7 เม.ย.) แนะนำ “ซื้อ” SAWAD โดยมีราคาเป้าหมาย 44.50 บาท โดยธุรกิจการปล่อยสินเชื่อจำนำรถยนต์ยังไปได้ดี คุณภาพของสินทรัพย์ยังคงมีเสถียรภาพเทียบกับไตรมาสก่อนจากการจัดเก็บหนี้ที่เข้มงวดและระบบการจัดการบริหารที่ดี สำหรับธุรกิจการจัดเก็บหนี้ที่เพิ่มเริ่มดำเนินการคาดว่าจะมีรายได้เพิ่มขึ้นมามากขึ้นตั้งแต่ไตรมาส 2 เป็นต้นไป
ทั้งนี้คาดว่า SAWAD จะมีกำไรไตรมาสแรก เติบโต 45.9% จากปีก่อนจากการเติบโตของสินเชื่อเติบโต 37.3% จากปีก่อน และรายได้ที่ไม่ใช้ดอกเบี้ยที่เพิ่มขึ้น 20.2% จากปีก่อน และส่วนต่างอัตราดอกเบี้ย (net-interest margin) ก็จะขยายตัวจากต้นทุนการเงินที่ลดลง
บล.บัวหลวง ระบุในบทวิเคราะห์ (7 เม.ย.) เริ่มให้คำแนะนำ “ซื้อ” หุ้น SAWAD จากปัจจัยที่ธุรกิจมีการเติบโตอย่างแข็งแกร่งหนุนโดยอุปสงค์สินเชื่อที่เพิ่มสูงขึ้นในกลุ่มตลาดที่ไม่ใช่กลุ่มเป้าหมายธนาคาร อีกทั้งเป็นผู้ให้บริการสินเชื่อรายย่อยอย่างเต็มรูปแบบ ส่วนต่างอัตราดอกเบี้ยที่สูงขึ้น พร้อมสัดส่วนหนี้ที่ไม่ก่อให้เกิดรายได้ต่อสินเชื่อรวมในระดับที่บริหารจัดการได้ดี และมีศักยภาพในการเติบโตสูงเนื่องจากมีสัดส่วนหนี้สินต่อส่วนของผู้ถือหุ้นที่อยู่ในระดับต่ำ
โดยเชื่อว่า SAWAD มีโอกาสในการปรับเพิ่มประมาณจากการเติบโตของสินทรัพย์ที่มีอยู่จากการซื้อกิจการ ราคาเป้าหมาย ณ สิ้นปี 2558 อยู่ที่ 53 บาท อ้างอิงจาก justified PEG สิ้นปีที่ 1 เท่า (อ้างอิงจาก PE ปี 2558 ที่ 34เท่า, กำไรสุทธิต่อหุ้นปี 2558-2559 เฉลี่ยที่ 43%)
 